《过王学颜新居登七层楼》
清代·汪沆

别君三载音尘断，每到思君愁浩涆。买船闽海一归来，花事阑珊春过半。

征衫脱却访君家，闻道移家大井畔。巷交阛阓沸蜩螗，更憎街泥没两骭。

讵知有道居自殊，才得入门喧寂判。因山为屋结构牢，高者跨岩低傍厂。

开轩排闼引我梯，每上一层眼界换。鼓勇直跻七层颠，俨似浮屠卓云汉。

元龙百尺空自豪，宏景三层何足算。江形左抱湖右环，舄下风帆凫雁乱。

遥山重叠不知名，一一送青来几案。城中有此奇绝境，使我烦纡一朝泮。

乾鱼脱粟且午餐，爱君真率从君膳。家酿如泉续续添，蝉联贪话忘晡旰。

半酣俯瞰十万家，喜屡丰年无绝爨。飘飘我欲御风行，咫尺蓬莱到隔岸。

作者简介：（1704—1784）浙江钱塘人，字师李，一字西颢，号艮园，又号槐塘。诸生。早岁能诗，与杭世骏齐名。为学极博。乾隆初，举博学鸿词，报罢后寄居天津查氏水西庄，南北称诗者奉为坛坫。好为有用之学，于农田、水利、边防、军政，靡不条贯。有《湛华轩杂录》、《读书日札》、《新安纪程》、《全闽采风录》、《蒙古氏族略》、《汪氏文献录》、《槐堂诗文集》。